Source: https://eur-lex.europa.eu/legal-content/RO/TXT/HTML/?uri=OJ:C:2017:092:FULL&from=BG
Timestamp: 2019-10-24 02:51:28+00:00
Document Index: 11102440

Matched Legal Cases: ['articolul 4', 'Articolul 4', 'articolul 4', 'Articolul 4', 'articolul 25', 'articolul 25', 'articolul 3']

Jurnalul Oficial C 92/2017
Recomandarea Consiliului din 21 martie 2017 privind politica economică a zonei euro
Decizia Comisiei din 21 martie 2017 de înlocuire a unui membru al Grupului părților interesate al Platformei REFIT
Cerere de exprimare a interesului pentru postul de membru în Consiliul de administrație al Autorității Europene pentru Siguranța Alimentară
de înlocuire a unui membru al Grupului părților interesate al Platformei REFIT
având în vedere Decizia C(2015) 3261 final a Comisiei din 19 mai 2015 de instituire a platformei REFIT, în special articolul 4,
Articolul 4 din Decizia C(2015) 3261 final de instituire a Platformei REFIT (denumită în continuare „platforma”) prevede că aceasta va cuprinde un „Grup al reprezentanților guvernelor” și un „Grup al părților interesate”. Acesta din urmă va fi compus din maximum 20 de experți, dintre care doi reprezintă Comitetul Economic și Social European și Comitetul Regiunilor, iar restul reprezintă mediul de afaceri, inclusiv IMM-urile, partenerii sociali și organizațiile societății civile și au experiență directă în aplicarea legislației Uniunii. Experții din Grupul părților interesate sunt numiți în nume propriu sau pentru a reprezenta un interes comun al mai multor părți interesate.
În conformitate cu articolul 4 alineatul (4) din decizie, Comisia numește, la propunerea prim-vicepreședintelui Comisiei, membrii Grupului părților interesate, pe care îi selectează din rândul persoanelor cu experiență directă în aplicarea legislației Uniunii care au răspuns la cererea de candidaturi. Numirile asigură, în măsura în care este posibil, o reprezentare echilibrată a diferitelor sectoare, interese și regiuni ale Uniunii, precum și un echilibru între numărul de bărbați și cel de femei. Articolul 4 alineatul (5) din decizie prevede că membrii sunt numiți pentru o perioadă care se încheie la 31 octombrie 2019. În temeiul articolului 4 alineatul (6) din decizie, membrii care demisionează pot fi înlocuiți pentru restul mandatului lor.
Decizia C(2015) 9063 final a Comisiei din 16 decembrie 2015 de numire a membrilor Grupului părților interesate al Platformei REFIT (1) prevede că, dacă pe parcursul mandatului platformei un membru al Grupului părților interesate încetează să mai dețină această calitate, prim-vicepreședintele poate numi un înlocuitor dintre persoanele de pe lista inițială a candidaților care au răspuns la cererea de exprimare a interesului de a deveni membru al Grupului părților interesate.
Ca urmare a demisiei, începând cu 26 septembrie 2016, a domnului Pierre Baussand, membru al Grupului părților interesate, prim-vicepreședintele Comisiei a numit-o pe doamna Nina Renshaw pentru a-l înlocui pe domnul Baussand pentru restul mandatului său,
Doamna Nina Renshaw este numită membră a Grupului părților interesate al Platformei REFIT până la 31 octombrie 2019.
(1) JO C 425, 18.12.2015, p. 8.
Reprezintă un interes comun al părților interesate dintr-un anumit domeniu de politică
Angajatorul actual
Doamna Nina Renshaw
Alianța Europeană pentru Sănătate Publică (European Public Health Alliance – EPHA)
În temeiul articolului 9 alineatul (1) litera (a) din Regulamentul (CEE) nr. 2658/87 al Consiliului (1), Notele explicative ale Nomenclaturii combinate a Uniunii Europene (2) se modifică după cum urmează:
La pagina 95, între nota explicativă la subpoziția NC „2103 90 30 Biter aromat, cu un titru alcoolic volumic de minimum 44,2 % vol și de maximum 49,2 % vol, cu un conținut de gențiană, mirodenii și ingrediente diverse cuprins între 1,5 % și 6 % din greutate, cu un conținut de zahăr între 4 % și 10 % și prezentat în recipiente cu un conținut de maximum 0,5 l” și notele explicative la poziția NC „2104 Preparate pentru supe, ciorbe sau supe cremă; supe, ciorbe sau supe cremă preparate; preparate alimentare compuse omogenizate”, se introduce următorul text:
Această subpoziție include produse care, altfel, ar trebui clasificate la capitolul 22, preparate în scopuri culinare și care nu pot fi consumate ca băuturi.
Această subpoziție include, în special, «alcoolurile de gătit», care sunt produse denumite în limbajul uzual «vin de gătit», «porto de gătit», «coniac de gătit» și «rachiu de gătit». Vinul de gătit este un vin normal sau dezalcoolizat sau un amestec de vin normal și dezalcoolizat, în care se adaugă sare sau o combinație de mai multe mirodenii (de exemplu, sare și piper) și care nu poate fi consumat ca băutură. În general, produsele respective conțin de cel puțin 5 g/l de sare.”
Se solicită depunerea de dosare de candidatură pentru 7 din 14 posturi de membru în Consiliul de administrație al Autorității Europene pentru Siguranța Alimentară, înființată prin Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1). Autoritatea este situată în Parma, Italia.
Autoritatea Europeană pentru Siguranța Alimentară (EFSA) reprezintă elementul-cheie al sistemului Uniunii Europene de evaluare a riscurilor legate de siguranța alimentelor și a hranei pentru animale. Autoritatea a fost înființată în scopul furnizării de consultanță științifică și sprijin pentru legislația și politicile Uniunii din toate domeniile care ar putea avea un impact direct sau indirect asupra siguranței alimentelor și a hranei pentru animale, precum și în ceea ce privește problemele conexe din domeniul sănătății și al bunăstării animalelor și din domeniul fitosanitar. Autoritatea furnizează informații independente în legătură cu aceste aspecte și comunică în privința riscurilor. Misiunea ei include, de asemenea, furnizarea de consultanță științifică în numeroase domenii legate de legislația privind alimentele și hrana pentru animale și în orice privință prevăzută de legislația Uniunii, inclusiv în ceea ce privește noile tehnologii alimentare, precum OMG-urile. Autoritatea este recunoscută la scară largă ca punct de referință, datorită independenței sale, calității opiniilor sale din punct de vedere științific și modului de informare a publicului, precum și datorită transparenței procedurilor sale și diligenței cu care își îndeplinește sarcinile. Pe lângă propriul personal specializat, autoritatea beneficiază de sprijinul rețelelor organizațiilor competente din UE.
În conformitate cu articolul 25 din regulamentul menționat mai sus, „membrii Consiliului de administrație se numesc astfel încât să se asigure cele mai ridicate standarde de competență, o gamă largă de experiențe în materie și, în concordanță cu acestea, o cât mai mare repartizare geografică pe teritoriul Uniunii”. În plus, patru dintre membrii Consiliului de administrație „trebuie să fi lucrat în organizații reprezentând consumatorii și alte interese din lanțul trofic”.
În plus, considerentul 40 din regulamentul menționat anterior prevede că „cooperarea cu statele membre este și ea indispensabilă”, iar considerentul 41 prevede că „Consiliul de administrație ar trebui numit astfel încât să se asigure cel mai ridicat standard de competență, o largă experiență în domeniu, de exemplu în management și în administrația publică și cea mai largă distribuție geografică în cadrul Uniunii. Aceasta ar trebui facilitată de o rotație a diferitelor țări de origine a membrilor Consiliului de administrație, nerezervându-se nici un post pentru reprezentanții unui anumit stat membru.”
Rolul și modul de funcționare al Consiliului de administrație
Responsabilitățile Consiliului de administrație includ, în special:
monitorizarea generală a activității autorității în scopul asigurării îndeplinirii misiunii acesteia și a sarcinilor care i-au fost atribuite în conformitate cu mandatul ei, într-un climat de independență și transparență;
numirea directorului executiv pe baza unei liste de candidați întocmită de Comisie și, dacă este cazul, demiterea acestuia;
numirea membrilor comitetului și grupurilor științifice responsabile cu furnizarea opiniilor științifice ale autorității;
adoptarea programelor anuale și multianuale de lucru ale autorității și a raportului general anual de activitate;
adoptarea regulamentului intern și a regulamentului financiar al autorității.
Funcționarea Consiliului este asigurată prin întruniri publice, sesiuni private și corespondență. Lucrările EFSA, corespondența Consiliului și sesiunile private se desfășoară în limba engleză. Consiliul se întrunește de patru până la șase ori pe an, cel mai adesea în Parma.
Consiliul de administrație este compus din 14 membri, plus un reprezentant al Comisiei, după cum se menționează la articolul 25 alineatul (1) din Regulamentul (CE) nr. 178/2002 (2). Patru dintre membri trebuie să fi lucrat în organizații reprezentând consumatorii și alte interese din lanțul trofic. Durata mandatului pentru 7 membri ai actualului Consiliu de administrație expiră la 30 iunie 2018, în conformitate cu Decizia 2014/C 192/02 a Consiliului (3). Mandatul celorlalți șapte membri se va încheia la 30 iunie 2020, în conformitate cu Decizia 2016/C 223/08 a Consiliului (4).
Componența actuală a consiliului poate fi consultată la pagina web a EFSA https://www.efsa.europa.eu/en/people/mbmembers.
Prezenta publicare privește depunerea de dosare de candidatură pentru cele șapte posturi de membru în Consiliul de administrație al căror mandat expiră la 30 iunie 2018.
Calificările necesare pentru ocuparea postului și criteriile de selecție
Membrii Consiliului de administrație trebuie să îndeplinească cele mai înalte standarde de competență, să acopere o gamă largă de domenii de expertiză și să se angajeze să acționeze independent.
Pentru a fi eligibili pentru acest post, candidații trebuie să fie resortisanți ai unui stat membru al UE și să demonstreze că:
dețin o experiență de cel puțin 15 ani într-unul sau mai multe dintre cele 5 domenii de competență enumerate mai jos, inclusiv minimum 5 ani la nivel de conducere:
acordarea de consultanță științifică independentă, precum și de asistență tehnică și științifică pentru pregătirea legislației și a politicilor Uniunii Europene în toate domeniile care au un impact direct sau indirect asupra siguranței produselor alimentare și a hranei pentru animale;
management și administrație publică (inclusiv aspecte legate de resursele umane, aspecte juridice și financiare);
elaborarea de politici care să garanteze integritatea, independența, transparența, practicile etice și consultanța de o calitate științifică ridicată, menținând totodată fiabilitatea în rândul părților interesate;
eficacitate în ceea ce privește comunicarea cu publicul și informarea acestuia asupra activităților științifice;
asigurarea coerenței necesare între: evaluarea riscurilor, managementul de risc și comunicarea privind riscurile;
dețin o experiență de cel puțin cinci ani în activități legate de siguranța alimentelor și a hranei pentru animale sau în alte domenii legate de misiunea autorității, în special în domeniul sănătății și al bunăstării animalelor, al protecției mediului, în domeniul fitosanitar și în cel al alimentației;
sunt capabili să lucreze într-un mediu multilingv, multicultural și multidisciplinar;
se angajează să acționeze independent:
se așteaptă, din partea candidaților, să respecte cel mai înalt nivel de conduită etică, să acționeze în mod onest, independent, imparțial, cu discreție și să nu urmărească realizarea propriilor interese, precum și să evite orice situație susceptibilă de a duce la apariția unui conflict de interese personal.
La evaluarea candidaților, care se va baza pe meritele acestora și pe angajamentele lor de a acționa în mod independent, se vor aplica următoarele criterii:
expertiza în și capacitatea de a contribui cu eficacitate la unul sau mai multe dintre domeniile de competență menționate anterior;
expertiza în domeniul siguranței alimentelor și a hranei pentru animale sau în alte domenii legate de misiunea autorității;
capacitatea de a lucra într-un mediu multilingv, multicultural și multidisciplinar.
Lista candidaților va fi analizată, de asemenea, în raport cu următoarele cerințe privind componența Consiliului de administrație:
expertiza colectivă bine echilibrată a membrilor Consiliului de administrație;
repartiția geografică cea mai largă cu putință, bazată pe rotația diferitelor naționalități ale membrilor Consiliului de administrație.
Candidații trebuie să completeze un formular de candidatură online și un formular de declarație de interese care includ angajamente și declarații specifice, pe proprie răspundere. De îndată ce sunt numiți de Consiliu, candidații vor trebui să prezinte anual o declarație scrisă de interese și să declare, la fiecare întrunire a Consiliului de administrație, eventualele interese care ar putea fi considerate dăunătoare independenței lor în raport cu punctele de pe ordinea de zi.
Scopul formularului de declarație de interese este de a demonstra capacitatea candidatului de a exercita funcția de membru al Consiliului de administrație al EFSA, în acord cu normele interne ale EFSA privind independența (http://www.efsa.europa.eu/en/values/independence.htm) și cu codul de conduită al Consiliului de administrație al EFSA (Code of Conduct of the EFSA Management Board). În conformitate cu aceste norme, membrii Consiliului nu trebuie să se implice în nicio activitate care ar putea duce la un conflict de interese sau care este susceptibilă de a provoca un conflict de interese în rândul publicului larg.
Se va ține seama de cazul particular al candidaților la funcția de membru cu experiență de muncă în organizații reprezentând consumatorii sau alte interese din lanțul trofic. A se vedea secțiunea de mai jos intitulată: „Membrii Consiliului de administrație cu experiență de muncă în organizații reprezentând consumatorii sau alte interese din lanțul trofic”.
Participarea la reuniunile Consiliului de administrație/Rambursare și indemnizații
Membrii Consiliului trebuie să își ia angajamentul ferm că vor participa la reuniunile Consiliului de administrație. Acestora li se cere să confirme în dosarul de candidatură disponibilitatea de a participa în mod activ la reuniunile Consiliului de administrație. Se estimează că aceste reuniuni vor avea loc de patru până la șase ori pe an. Membrii Consiliului de administrație nu sunt remunerați, dar li se vor deconta cheltuielile normale de deplasare și vor avea dreptul la o diurnă. Costurile de cazare sunt plătite direct de către EFSA. Ei vor primi, de asemenea, indemnizații pentru participarea la reuniuni, în conformitate cu articolul 3 din normele privind rambursarea, care prevede că: „Indemnizația specială este de 385 EUR pentru fiecare zi completă de participare la reuniuni. O reuniune de o jumătate de zi sau participarea timp de o jumătate de zi duce la înjumătățirea plății indemnizației.”
Membrii Consiliului de administrație cu experiență de muncă în organizații reprezentând consumatorii sau alte interese din lanțul trofic
Candidații sunt invitați să precizeze și să justifice în dosarele lor de candidatură dorința lor de a fi considerați drept unul dintre cei patru membri ai Consiliului care au experiență de muncă în organizații reprezentând consumatorii sau alte interese din lanțul trofic. Justificarea trebuie să includă detalii ale experienței lor de muncă în organizații reprezentând consumatorii sau alte interese din lanțul trofic.
Numirea și durata mandatului
Cu excepția reprezentatului Comisiei, care este numit de către Comisie, membrii Consiliului de administrație sunt numiți de către Consiliu, după consultarea Parlamentului European, din lista întocmită de Comisie pe baza prezentei cereri de exprimare a interesului. Durata mandatului membrilor este de patru ani și poate fi prelungită o singură dată. Se atrage atenția candidaților asupra faptului că lista Comisiei va fi făcută publică și că au dreptul de a se opune publicării numelor lor, contactând Comisia la adresa indicată în declarația specifică de confidențialitate pentru prezenta cerere (a se vedea, de asemenea, secțiunea de mai jos intitulată „Protecția datelor cu caracter personal”). Exercitarea acestui drept nu aduce atingere candidaturii. Persoanele pe lista Comisiei care nu sunt numite pot fi invitate să constituie o listă de rezervă care să fie utilizată în eventualitatea în care este nevoie să fie înlocuiți membrii care nu pot să-și ducă la îndeplinire mandatul.
Se va acorda o atenție sporită evitării oricărei forme de discriminare și se încurajează candidaturi din partea femeilor.
Procedura și termenul limită pentru depunerea dosarelor
Candidaturile trebuie să respecte cerințele prevăzute în continuare; în caz contrar, ele nu vor fi luate în considerare:
Persoanele interesate sunt invitate să își depună candidatura printr-un sistem online, accesând site-ul: https://ec.europa.eu/food/efsa/management-board_en.
Candidatura online trebuie să includă două documente atașate:
formularul de declarație de interese, cu semnătură manuscrisă, care poate fi găsit la următoarea adresă: https://ec.europa.eu/food/efsa/management-board_en.
un CV de minimum 1,5 pagini și de maximum 3 pagini.
După transmiterea cu succes a candidaturii online, sistemul online va genera un număr de înregistrare. Dacă însă nu se generează niciun număr de înregistrare, candidatura nu a fost înregistrată.
În caz de probleme tehnice, vă rugăm să trimiteți un e-mail la sante-call-management-board-efsa@ec.europa.eu. Evoluția candidaturii nu poate fi urmărită online.
Formularul de candidatură, formularul de declarație de interese, CV-ul și eventualele documente justificative trebuie să fie redactate într-una din limbile oficiale ale Uniunii Europene. Cu toate acestea, ar fi binevenită, fără a fi obligatorie, furnizarea unui rezumat în limba engleză al experienței și al celorlalte informații pertinente, în scopul facilitării procedurii de selecție. Toate dosarele vor fi tratate drept confidențiale. Documentele justificative trebuie depuse într-un stadiu ulterior al procedurii, dacă este cazul.
Dacă doriți să vă depuneți dosarul de candidatură într-o altă limbă oficială a Uniunii Europene decât limba engleză, puteți completa dosarul de candidatură în limba respectivă sau puteți să contactați secretariatul responsabil cu prezenta cerere la adresa sante-call-management-board-efsa@ec.europa.eu și să solicitați un formular de candidatură în limba respectivă. Veți primi un dosar de candidatură în format Word.
Toate candidaturile vor fi tratate în mod confidențial.
Termenul limită pentru depunerea candidaturilor este 19 mai 2017, ora 12:00 (amiază), ora Bruxelles-ului.
Dosarul de candidatură trebuie să fie complet și termenul limită trebuie respectat. Recomandăm cu insistență candidaților să nu aștepte până în ultimele zile pentru a se înscrie, întrucât orice disfuncție a conexiunii internet ar putea duce la ratarea unei oportunități de depunere a candidaturii înainte de termenul limită. După expirarea termenului limită pentru depunerea candidaturii, nu vor mai fi acceptate înscrieri.
Vor fi acceptate candidaturile trimise prin e-mail care respectă cerințele prevăzute la punctul (3). În general, nu vor fi acceptate candidaturile trimise prin poștă, fax sau înmânate personal și nici candidaturile trimise direct Autorității Europene pentru Siguranța Alimentară.
Prin depunerea candidaturii, candidații acceptă procedurile și condițiile descrise în prezenta cerere și în documentele la care face trimitere aceasta. La pregătirea dosarelor de candidatură, candidații nu pot în niciun caz să facă trimitere la documente trimise în dosare anterioare de candidatură (de exemplu: nu vor fi acceptate fotocopii ale unor candidaturi anterioare). Orice falsificare privind informațiile solicitate poate conduce la excluderea din prezenta cerere de exprimare a interesului.
Toți candidații care dau curs prezentei cereri de exprimare a interesului vor fi informați cu privire la rezultatul procesului de selecție.
Comisia se va asigura că datele cu caracter personal ale candidaților sunt prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (5). Aceste dispoziții se aplică în special confidențialității și securității datelor respective. Pentru informații mai detaliate privind domeniul de aplicare, obiectivele și mijloacele de prelucrare a datelor lor personale în contextul prezentei cereri de exprimare a interesului, candidații sunt invitați să consulte declarația specifică de confidențialitate publicată pe pagina internet a cererii, la următoarea adresă https://ec.europa.eu/food/efsa/management-board_en.
(2) JO L 31, 1.2.2002, p. 13.
(3) JO C 192, 21.6.2014, p. 2.
(4) JO C 223, 21.6.2016, p. 7.
Nr. UE: FR-PGI-0005-01364 – 18.9.2015
„Thym de Provence” este o plantă aromatică aparținând speciei Thymus vulgaris L., din familia Lamiaceelor. Este vorba despre un arbust de 10-30 cm, aromatic, rămuros, cu tulpini lemnoase în partea de jos, de obicei ridicate, care se prezintă în tufe sau mici arbuști foarte denși.
Frunzele sempervirescente, de culoare gri sau verde, în funcție de anotimp, precum și tinerele tulpini și caliciile sunt punctate de glande pline cu ulei esențial. Acest ulei esențial este de tip fenolic, fiind în mare parte compus din carvacrol (minimum 15 %), din timol, precum și din para-cimen (precursorul acestora).
Plantă perenă, „Thym de Provence” este cultivat în câmp deschis sau recoltat de pe o parcelă agreată din mediul natural.
„Thym de Provence” provine din următoarele soiuri: VP 83 (cimbru de cultură), soiul Carvalia, soiul Thymlia.
Lista soiurilor autorizate poate fi revizuită pe baza unui protocol de revizuire care urmărește să asigure respectarea următoarelor caracteristici:
profilul fenolic (conținutul de carvacrol + timol + para-cimen > 50 %);
conținutul de carvacrol mai mare sau egal cu 15 %;
planta trebuie să fie dreaptă și lemnoasă.
Această listă este distribuită producătorilor după fiecare modificare, precum și organismului de control și autorităților de control competente.
„Thym de Provence” este prezentat sub formă de frunze, uscate sau congelate, sau sub formă de crenguțe proaspete sau uscate. Aceste crenguțe pot fi comercializate în vrac sau în legături.
El prezintă următoarele caracteristici:
pentru toate formele de prezentare, un conținut minim de 15 % carvacrol în uleiul esențial;
de asemenea, în funcție de formele de prezentare:
pentru crenguțele proaspete: o lungime maximă a tijei de 16 cm;
pentru crenguțele uscate: o lungime maximă a tijei de 16 cm și un nivel maxim de umiditate de 12 %;
pentru frunzele uscate: un nivel maxim de umiditate de 12 %, un conținut maxim de crenguțe de 4 % și un conținut maxim de particule de 2 %;
pentru frunzele congelate: un conținut maxim de crenguțe de 4 % și un conținut maxim de particule de 2 %.
Operațiunile care trebuie să se desfășoare în aria geografică delimitată sunt operațiunile de recoltare, de prelucrare (uscare/treierare, triere, congelare) și de confecționare a legăturilor de cimbru.
3.6. Norme specifice privind etichetarea produsului la care se referă denumirea
Etichetele aplicate pe unitățile de consum „Thym de Provence” trebuie să includă, pe lângă mențiunile obligatorii în conformitate cu legislația în vigoare, DDM-ul (data durabilității minimale), precum și o inserție care să cuprindă numele și adresa organismului de certificare, precedate de mențiunea „certificat de”.
Departamentul Vaucluse: toate comunele.
Departamentul Bouches du Rhône:
următoarele cantoane în întregime: Aix-en-Provence (1 și 2), Allauch, Aubagne, Berre-l'Étang, Châteaurenard, Ciotat, Gardanne, Marignane, Marseille (1-10), Martigues, Pélissanne, Salon-de-Provence (1 și 2), Trets, Vitrolles;
cantonul Istres, cu excepția comunei Fos-sur-Mer.
Departamentul Gard:
următoarele cantoane în întregime: Bagnols-sur-Cèze, Pont-Saint-Esprit, Redessan, Roquemaure, Uzès, Villeneuve-lès-Avignon;
cantonul Alès-2: comunele Belvézet, Bouquet, Fons-sur-Lussan, Lussan, Seynes, Vallérargues;
cantonul Alès-3: comuna Castelnau-Valence;
cantonul Beaucaire, cu excepția comunelor Bellegarde, Fourques;
cantonul Marguerittes: comunele Manduel, Marguerittes, Poulx;
cantonul Rousson: comunele Barjac, Méjannes-le-Clap, Saint-Jean-de-Maruéjols-et-Avéjan, Saint-Privat-de-Champclos, Tharaux.
Departamentul Alpes de Haute Provence:
următoarele cantoane în întregime: Château-Arnoux-Saint-Auban, Forcalquier, Manosque (1-3), Oraison, Reillanne, Valensole;
cantonul Digne-les-Bains-2, cu excepția comunelor Champtercier, Digne-les-Bains;
cantonul Sisteron, cu excepția comunelor Authon, Saint-Geniez;
cantonul Riez: comunele Bras-d'Asse, Le Castellet, Le Chaffaut-Saint-Jurson, Entrevennes, Estoublon, Mézel, Moustiers-Sainte-Marie, Puimichel, Puimoisson, Riez, Roumoules, Saint-Jeannet, Saint-Julien-d'Asse, Saint-Jurs;
cantonul Seyne: comunele Claret, Melve, Sigoyer, Thèze, Valernes, Vaumeilh.
Departamentul Ardèche:
cantonul Bourg-Saint-Andéol în întregime;
cantonul Pouzin: comuna Rochemaure;
cantonul Teil: comunele Alba-la-Romaine, Aubignas, Saint-Andéol-de-Berg, Saint-Maurice-d'Ibie, Saint-Thomé, Le Teil, Valvignères;
cantonul Vallon-Pont-d'Arc: comunele Labastide-de-Virac, Orgnac-l'Aven, Saint-Remèze.
Departamentul Var:
următoarele cantoane în întregime: Brignoles, Draguignan, Garde, Garéoult, Hyères, Ollioules, Saint-Cyr-sur-Mer, Saint-Maximin-la-Sainte-Baume, Seyne-sur-Mer (1 și 2), Solliès-Pont, Toulon (1-4);
cantonul La Crau: comunele Hyères, La Crau;
cantonul Flayosc, cu excepția comunelor Bargème, Bargemon, Brenon, Châteauvieux, Claviers, Comps-sur-Artuby, La Bastide, Le Bourguet, La Martre, La Roque-Esclapon, Trigance;
cantonul Luc, cu excepția comunelor Collobrières, La Garde-Freinet;
cantonul Vidauban, cu excepția comunei Le Muy.
Departamentul Hautes Alpes:
cantonul Laragne-Montéglin în întregime;
cantonul Serres: comunele Le Bersac, Bruis, Chanousse, L’Épine, Étoile-Saint-Cyrice, Eyguians, Lagrand, Méreuil, Montclus, Montjay, Montmorin, Montrond, Moydans, Nossage-et-Bénévent, Orpierre, Ribeyret, Rosans, Saint-André-de-Rosans, Sainte-Colombe, Sainte-Marie, Saint-Genis, Saléon, Savournon, Serres, Sorbiers, Trescléoux.
Departamentul Drôme:
următoarele cantoane în întregime: Grignan, Tricastin, Montélimar-2;
cantonul Dieulefit, cu excepția comunelor Bézaudun-sur-Bîne, Bourdeaux, Bouvières, Comps, Crupies, Félines-sur-Rimandoule, Francillon-sur-Roubion, Mornans, Le Poët-Célard, Les Tonils, Orcinas, Rochebaudin, Saou, Soyans, Truinas;
cantonul Nyons et Baronnies, cu excepția comunei Chaudebonne;
cantonul Diois: comunele La Motte-Chalancon, Rottier;
cantonul Montélimar-1: comunele Ancône, Montélimar, Savasse.
5. Legătura cu locul de origine
Specificitatea ariei
Aria geografică a „Thym de Provence” face parte dintr-un teritoriu numit în mod obișnuit „Provence”, situat în sud-estul Franței.
Cele mai frecvente tipuri de soluri sunt solurile argilo-calcaroase cu diverse compacități. Ele permit ploii să se infiltreze sau să se scurgă și să dispară cu ușurință și sunt foarte des pietroase. Aceste medii deschise, calcaroase, aride și însorite, numite „garigă”, sunt tipice regiunii Provence.
Aria geografică este caracterizată, de asemenea, de un climat mediteraneean marcat de veri calde și uscate și de ierni blânde. Perioadele însorite sunt importante și de lungă durată, cu un vânt din nord/nord-vest (mistralul) uneori frecvent și persistent, care menține un nivel higrometric scăzut. Iernile provensale sunt marcate de rare perioade de îngheț slab, de obicei de scurtă durată.
În fine, aria geografică este caracterizată de o densitate mare de plante spontane de cimbru fenolic, care cuprinde un nivel important de carvacrol, constituind populații aproape pure ce se întind ca formațiuni mai mult sau mai puțin circulare.
În urma unei lungi tradiții de recoltare a cimbrului sălbatic, care se practică în continuare, și a unor procedee vechi de uscare, de triere sau de confecționare a legăturilor de cimbru, producătorii din aria geografică au dezvoltat un know-how specific.
Producătorii de „Thym de Provence” au asigurat faptul că cimbrul de cultură care crește spontan în mod natural în zonă este reprodus printr-o selecție a soiurilor de cimbru fenolic, al căror ulei esențial conține peste 15 % carvacrol.
În plus, pentru parcelele cultivate producătorii limitează aportul de apă, asigurând astfel un mod de producție apropiat de condițiile naturale.
Exploatarea parcelelor cultivate este limitată, deoarece dincolo de o anumită vârstă a plantelor de cimbru tijele devin prea groase și proporția de frunze în raport cu greutatea lemnului (tije mari) devine insuficientă. În ceea ce privește cimbrul sălbatic, recoltatorii evaluează cu atenție dimensiunea plantelor care pot fi recoltate, pentru a garanta același rezultat.
De asemenea, producătorii sunt foarte atenți la stadiul optim de recoltare, precum și la depozitarea în mediu ventilat a cimbrului înainte de prelucrare sau de uscare, bazându-se pe clima uscată din aria geografică.
În ceea ce privește prelucrarea, know-how-ul operatorilor constă în special în realizarea rapidă a prelucrării după recoltare (uscare pentru cimbrul prezentat ca frunze uscate și congelare pentru cel prezentat în formă congelată).
Uscarea este, de asemenea, o etapă importantă care are rolul de a controla gradul de umiditate și care permite manipularea ulterioară a produsului fără riscul de a-l deteriora: dacă nu este suficient de uscat, „Thym de Provence” nu poate fi curățat corect (frunzele nu se desprind de tije), iar dacă este prea uscat crește prea mult numărul bucățelelor de tije care apar în urma treierării. Etapa de uscare se efectuează ținând seama de condițiile climatice exterioare și condiționează aspectul produsului și durabilitatea sa în timp. Ea este legată de un veritabil know-how, precum și de utilizarea unor mașini specifice (evaluarea vizuală a produsului proaspăt, procedeul de triere specifică pe loturi etc.).
Confecționarea de legături de cimbru presupune de asemenea un know-how special al producătorilor, care estimează nivelul de umiditate al produsului lor pentru a limita pierderile de frunze și reducerea calității. Acest know-how oferă baza necesară pentru obținerea produsului final preconizat.
Datorită materialului lor specific și experienței lor, operatorii provensali folosesc metode de triere deosebit de eficace și de riguroase. Cunoștințele lor cu privire la produs le permit să stabilească uneltele necesare care garantează o triere optimă a cimbrului, eliminând cât de mult posibil particulele nedorite.
„Thym de Provence” se caracterizează printr-o aromă și un gust puternic caracteristic, cald și picant.
El se deosebește de celelalte tipuri de cimbru, care sunt în marea lor majoritate cimbru așa-zis „dulce” sau cimbru de grădină cu chemotip timol pur și cu o intensitate aromatică mai slabă, precum și, într-o mai mică măsură, cimbru cu cineol (Thymus mastichina L. cineolifera).
Celelalte caracteristici distinctive ale „Thym de Provence” sunt: curățenia, omogenitatea frunzelor, absența aproape totală a impurităților (în cazul cimbrului prezentat sub formă de frunze).
Atunci când este comercializat sub formă de legături, acestea sunt regulate, bine formate și bogate în frunze.
Aceste caracteristici conferă produsului „Thym de Provence” o reputație solidă.
Legătura cauzală
Caracteristicile solurilor bine drenate din aria geografică, împreună cu regimul de temperatură, favorizează creșterea spontană a „Thym de Provence” și cultura acestuia. Pentru a crește în bune condiții și pentru a-și dezvolta intensitatea aromatică, „Thym de Provence” are nevoie de căldura și de soarele oferite de clima ariei geografice.
Soiurile tradiționale selecționate, specifice acestei clime, favorizează secreția unui ulei esențial foarte tipic, bogat în carvacrol, care accentuează aromele calde și picante caracteristice pentru „Thym de Provence”. Prezența semnificativă a carvacrolului în uleiul esențial din frunze este o caracteristică secundară dată de adaptarea plantei la mediul său, caracterizat în special printr-o ariditate pronunțată pe perioada verii.
Irigarea controlată permite limitarea înierbării (care afectează curățenia produsului finit) și menținerea unor condiții de umiditate redusă apropiate de condițiile naturale.
Recoltarea efectuată în stadiul optim de către producători influențează exprimarea optimă a aromelor, însă și curățenia „Thym de Provence”.
Practicile de uscare sau de congelare rapidă după recoltare, precum și depozitarea în mediu ventilat, garantează obținerea unui cimbru de culoare omogenă și contribuie la fixarea aromelor. Aceste etape esențiale beneficiază de experiența operatorilor din aria geografică, în special de capacitatea de a evalua vizual cu rapiditate calitatea produsului proaspăt recoltat.
Curățenia „Thym de Provence” este garantată de know-how-ul legat de etapele de curățare și de triere, care joacă un rol important în eliminarea părții celei mai groase a tijelor, și de limitarea numărului de bucățele de tije.
„Thym de Provence” prezentat sub formă de legături, bine formate și bogate în frunze, beneficiază de know-how-ul exprimat prin eliminarea tijelor groase și prin evaluarea gradului de umiditate, împreună cu alegerea momentului potrivit pentru efectuarea acestei operațiuni.
Prezența cimbrului în Provence și caracteristicile aromatice și gustative ale „Thym de Provence” sunt deseori menționate în literatură, începând de la Pliniu cel Bătrân, în secolul I, până la autori contemporani precum, de exemplu, Marcel Pagnol (Les Bucoliques, Grasset, 1958). „Thym de Provence” este un pilon al patrimoniului gastronomic al regiunii Provence, comercializat pe scară largă în diverse forme.